Federer wens sy vriend Rafa gelukDie koning van klei in Frankryk! Foto: Twitter. “Ek het nog altyd respek vir Rafael Nadal gehad – as vriend en as kampioen-tennisspeler.” Só begin Roger Federer se boodskap op sosiale media nadat die Spanjaard sy 13de titel op Roland Garros gewen het. Die 34-jarige Nadal het in die proses ook sy 20ste Grand Slam-titel verower toe hy Novak Djokovic met 6-0, 6-2 en 7-5 in Parys ore aangesit het. “Hy is ongetwyfeld my grootste teenstander en ek glo ons het mekaar deur die jare gedruk om beter spelers te word,” het Federer voortgegaan. Die 38-jarige Switserse tennisster het ook 20 Grand Slam-titels agter sy naam en is saam met Nadal en Djokovic (17 titels) in ’n titaniese stryd gewikkel om as die beste speler in die sport se geskiedenis bekend te staan. “Dit is vir my ’n reusevoorreg om Rafa met sy 20ste Grand Slam geluk te wens. Wat sy prestasie veral ongelooflik maak, is dat hy nou al 13 keer op Roland Garros gewen het – een van die beste prestasies in sport.” Op sy beurt was Nadal dankbaar vir Federer se vriendskap en ondersteuning. “Ons het baie respek vir mekaar en op die een of ander geheime manier is ons werklik bly as een van ons op die baan presteer,” het Nadal gesê. “Ons positiewe verhouding beteken baie vir my omdat ons al so lank ‘aartsvyande’ op die baan is.” Die twee het vroeër vanjaar met hul Match in Africa-inisiatief die bywoningsrekord vir ’n tenniswedstryd verbeter. Amper 52 000 Suid-Afrikaners het die kragmeting in Kaapstad bygewoon, terwyl Federer meer as R45 miljoen vir liefdadigheid ingesamel het. pic.twitter.com/TzQhBeuwML — Roger Federer (@rogerfederer) October 11, 2020